Терк к1ентийн 1ойлина б1е г1улч бен генахь дацара. Нохчийн 1едал дац доттаг1чо кхайкхича: стенга, х1унда бохуш хеттарш деш. Дерриге а хьоле хьаьжжина къаьстар ду. Амма Ахьмад кхиира цу шинга еанарг Г1изларха ю ала. Цунна х1ун оьшу, стенна, х1унда еана цунна шенна а ца хаьара. Берде кхочуш гира говраш яжош волу ялхо. Кхузахь берд лоха бара. Когаш уллохь меллаша хьесталуш доьдура аренца иштта буьрса доцу Терг. Цуьнан ерриг карзахе, цхьанхьа-м бухахь яра. Дехьа берда т1ехь яра нохчийн шира Дадин-юьрт ягош йисина овкъарш. Итт шо а даьллера инарла Ермоловс юрт ц1аре елла. Берда т1ехула, сих- сиха хийисттехь саца а соцуш, йолаелла лелаш кхоъ йо1 яра, нохчийн г1абалех тера еха к1анй кучамаш т1ехь а йолуш, цхьаъ вукхул хаза. Амма Эвтархойн Ахьмадан хьажаро царех цхьаъ къаста а йина, лецира. Ша малик санна хаза яра и, цхьана а йо1а дохор дацара цуьнан куц-кеп. Юьхь-амат шура санна к1айн дара. Лилура сийна б1аьргаш, дашон басахь месаш, хьарчийна еха к1ажар-кийрара са озош яра. Нохчийн к1енташа дуьйцуш хезна, цунна дагахь лаьттара цуьнан сурт.